Tolker Zlatan-utbruddet som et tydelig signal på PSG-exit
«Det kommer til å bli en varm vår, og en glovarm transfersommer, rundt Zlatan. I går hvisket mine Paris-kontakter, samt de (mer konspiratoriske) i Italia at utbruddet i Bordeaux bare er enda et tegn på at Zlatan vil bort fra PSG, Frankrike og Ligue 1», skriver Aftonbladets Zlatan-ekspert Jennifer Wegerup. Zlatan Ibrahimovic kom med et voldsomt utbrudd mot dommer Lionel Jaffredo etter 2-3-tapet mot Bordeaux søndag. TV-bildene viser at han lenge roper og gestikulerer, før han kommer med noen gloser på engelsk. 33-åringen hadde ikke sett en dårligere dommer på 15 år, brukte ord som «drittland» og la til at Frankrike ikke fortjente PSG.Den franske dommerforeningen gikk til angrep på Ibrahimovic, men aksepterte senere den «oppriktige» unnskyldningen Zlatan kom med gjennom PSG-TV. Men Jennifer Wegerup mener at Ibrahimovic bare (bort)forklarte seg, og at det virket som om han ikke angret. «Han er fullt og helt bevisst på at det vrimler av kamera og mikrofoner på et fotballstadion. Jeg tror ikke han regisserte utbruddet, absolutt ikke. Han har et heftig temperament. Men det er lenge siden Zlatan var en ung gutt som tapte kontrollen», skriver hun og peker på at Ibrahimovic rakker ned på franske dommere, den franske ligaen og landet Frankrike. Derfor tror kildene hennes at det er et klassisk raseriutbrudd på våren – som er det første tydelig signalet på at han vil bort. André Bergdølmo, Viasat-eksperten som tidligere var lagkamerat med Ibrahimovic i Ajax, mener det blir rene spekulasjoner. - Han har hatt utbrudd før, og han var sikkert supermisfornøyd med at han ikke vant. Han scoret to og var litt cockey. Men han ha gått ut og beklaget det etterpå, sier Bergdølmo. - Han slang heller ikke dritt til PSG, men til landet, dommerne og andre lag. Det var mer en kjærlighetserklæring til Paris, som landet ikke fortjente å ha i serien. Jeg tolket det ikke som en exit, sier han. Bergdølmo tror Zlatan har ekstremt lyst å vinne Champions League, en tittel han fortsatt mangler. Bare et fåtalls klubber er derfor aktuell som nye arbeidsgiver for Ibrahimovic. - Men hvem skal betale ham de pengene? Det er bare en kjempestor klubb, som Chelsea, United eller City som har mulighet til å eie ham.
Zlatan Ibrahimovic (33) har aldri vært mer enn tre år i en klubb. Søndagens raseriutbrudd kan være et forvarsel om at han gir seg i Paris Saint-Germain - etter tre år i klubben.